Jas-hävittäjä on syöksynyt maahan Ruotsissa lähellä Ronnebyn lentokenttää.

Ruotsin puolustusvoimien mukaan lentäjä pelastautui koneesta heittoistuimella ennen kuin kone putosi maahan.

Lentäjä voi hyvin, mutta hänet kuljetettiin sairaalaan. Kenenkään muun ei tiedetä loukkaantuneen.

Puolustusvoimien mukaan lentäjä on kertonut törmänneensä yhteen tai useampaan isokokoiseen lintuun. Pian tämän jälkeen pilotti menetti koneen hallinnan. Tapaus sattui tiistaina aamulla noin kello 10.45. Suomen aikaa.

Ruotsalaisen Aftonbladetin mukaan (siirryt toiseen palveluun) hävittäjä on mallia Jas 39 Gripen. Sen valmistaja Saab AB ei ole halunnut kommentoida onnettomuutta.

Pelastajat ovat paikalla, ja onnettomuusalue on suljettu.

– Tuli on levinnyt maahan, ja pyrimme nyt estämään sen leviämisen, kertoo Jörgen Persson Itä-Blekingen pelastuslaitokselta Aftonbladetille.

Pelastuslaitos varoittaa, että onnettomuuspaikalta saattaa vielä levitä mahdollisesti myrkyllisiä kaasuja.

Ronnebyn kenttää operoivan Swedavian mukaan onnettomuus ei vaikuta kentän tavallisiin reittilentoihin.

Onnettomuuspaikka sijaitsee lähellä Ronnebyn lentokenttää Blekingen läänissä. Yle Uutisgrafiikka

Törmäyksiä lintuihin sattuu silloin tällöin

Maahansyöksyn tarkka syy on vielä epäselvä.

Ruotsin puolustusvoimien viestintäpäällikön Philip Simonin mukaan tämäntyyppisillä koneilla lennettäessä törmäyksiä lintuihin sattuu silloin tällöin.

– Sekä moottorit että ohjaamon koppa on suunniteltu siten, että ne kestävät tällaiset törmäykset, Simon sanoi SVT:lle.

Simonin mukaan puolustusvoimat aloittaa perusteellisen tutkinnan onnettomuudesta.

Silminnäkijät kertovat valtavasta savupilvestä

Silminnäkijöiden mukaan törmäyksestä syntyi valtava savupilvi.

– Näin koneen menevän alaspäin, ja yhtäkkiä se oli kadonnut. Seuraavaksi näin paikalla paljon savua ja tulta, kertoo Cristian Cardemil Aftonbladetille.

Adam Jansson näki koneen 20 minuttia ennen maahansyöksyä. Hänen mukaansa kone kääntyili paljon ja näytti siltä, kuin se olisi yrittänyt lähestyä.

Inge Pettersson asuu 1,5 kilometrin päässä onnettomuuspaikasta.

– Olin kotona puutarhassa. Näin savua, ja sitten alkoi tulla helikoptereita, Pettersson sanoo SVT:lle.

Aiheesta muualla:

SVT: Jas-plan krockade med fågel – piloten sköt ut sig (siirryt toiseen palveluun)